Fidelis contio tam præsentium quam futurorum, pleniter agnoscat, quod Domnus Oddo juvenis, de Monte-Salione dominus, in solempnitate sanctorum Apostolorum Petri et Pauli apud Besuam venit, ibique oblationem Deo, et sancto Petro, et Besuensi Ecclesiæ pro sua anima, suorumque antecessorum fidelium, per textum Euvangelii supra sanctum Altare supradictorum Apostolorum, tenimentum Germani Presbyteri dedit, pertinentem et adjacentem altari sancti Symphoriani de Albiniaco, scilicet decimationem de propria vinea domini Montis-Salionis, et terciam partem de decimis, quæ pertinent ad dominicationem Episcopi de vineis, de corvatis, de tertiis, et omnem decimationem de terra sancti Petri. Nec non et querimoniam quam injuste querelabat super cimiterium de Albiniaco, de cellariis, et de omnibus rebus, postposuit, et concessit jure perpetuo tenendum Besuensi Ecclesiæ, et Monachis cum omni libertate. Hoc totum factum est rogatu Germani Presbyteri, filiorumque ejus, qui post inde noster effectus est Monachus. Huic rationi adsignamus testes. Signum Oddonis, qui hoc concessit, Teboldi Militis, Richardi de Vircillis, Widrici Præpositi, Lamberti Militis de Domarim, Calonis de Silviniaco, Girardi Crispi Militis, Humberti Militis de Bigorna, Hugonis Militis de Torciniaco, Theoderici de Divione Militis, aliorumque multorum.